
חקיקה שאוזכרה: 

חוק בית הדין לעבודה, תשכ"ט-1969: סע'  79
פסק דין

האם יש להכיר בפגימה לבבית שאובחנה אצל התובע כפגיעה בעבודה ? בשאלה זו נדרש בית הדין להכריע בהליך דנן:
עיקר העובדות הצריכות לעניין הן כדלקמן:
1. התובע יליד 1956  בעלים (במשותף) של עסק למוצרי נעילה ואבטחה.
2. ביום 28/10/21 התובע התקבל בבית חולים לאחר שחש לחצים וצריבה בחזה בעת שהיה בנהיגה. התובע טופל במחלקה קרדיולוגית ועבר צינתור לטיפול בהיצרות שאובחנה בעורקי הלב, ללא אי ספיקת לב. 
3. ביום 21/2/22 התובע פנה למל"ל בתביעה להכיר בפגימה הלבבית כפגיעה בעבודה.
4. התביעה נדחתה בהחלטת המל"ל מיום 29/3/22 מן הטעם שלא הוכח קשר סיבתי בין מחלתו, לבי תנאי עבודתו אלא שהמחלה התפתחה על רקע טבעי.  
טענות התובע
5. התובע טוען כי יש לקבל את עדותו ואת עדות שותפו מר אריה מזרחי לפיה ביום 28/10/21 אירע ביניהם ויכוח על רקע דרישת שותפו כי התובע יוביל ציוד אביזרי התקנה לקבלן משנה, כאשר היה זה באחריותו של קבלן המשנה בשם יוסי אלקיים לאסוף את הציוד. לאחר הויכוח התובע נאלץ להוביל את האביזרים לאתר בו עבד אלקיים ובדרכו חזרה לחנות התובע חש צריבה בחזה הזעיק ניידת מד"א ופונה לבי"ח.
6. התובע מציין כי הוא והעד מטעמו העידו שניהם אודות הויכוח שפרץ ביניהם בבוקר יום 28/10/21, וכי התובע העיד ביחס לחריגות האירוע, וגם העד מטעמו העיד כי קבלני משנה בדרך כלל באים לחנות על מנת לאסוף ציוד להתקנה לפני שהם יוצאים לעבודה. לטענתה התובע יש להתייחס לעדות העד מטעמו כעדות אובייקטיבית התומכת בגרסתו. 
7. התובע מפנה לפסיקת בית הדין לעבודה לפיה במקרה של ספק בדבר קיומו של אירוע חריג מן הראוי למנות מומחה על מנת שיחווה דעתו בשאלת הקשר הסיבתי.  
8. מטעם התובע העיד התובע בעצמו וכן זומן לעדות מר אריה מזרחי שותפו לעסק. 
טענות הנתבע
9. הנתבע טוען כי לא עלה בידי התובע להוכיח קרות אירוע חריג בעבודה ביום 28/10/21. 
10. הנתבע מזכיר כי התובע הוא עצמאי ולכן לא חלה עליו החזקה הקבועה בסעיף 79 לחוק בית הדין לעבודה.
11. לטענת הנתבע חרף עדותו של התובע כי הוא עובד לפי סידור עבודה שמכין לו אריה, לא הוצג סידור העבודה של יום האירוע. 
12. ריבים בין התובע לבין שותפו אינם דבר נדיר, שכן התובע אישר בעדותו כי הם רבים כדבר שבשגרה "כמו בעל ואשה".
13. מר אלקיים, שהוא מתקין ותיק ומבוגר, אשר עובד עם העסק של התובע ושל שותפו מזה שנים רבות לא זומן לעדות, ולא ניתן לברר עימו עד כמה זה חריג שהתובע מספק לו חומרי התקנה לאתר. כל זאת, כאשר לפי עדותו של התובע בעת שהוא סיפק את הציוד למתקין אלקיים הוא כלל לא התעמת איתו ביחס לבקשה הלא שגרתית, ואף לא שיתף אותו בסערת הרגשות שחש כתוצאה מכך ואלקיים לא הרגיש כל דבר חריג. 
14. כל זאת כאשר גם מר מזרחי אישר בעדותו כי לעיתים הם הובילו ציוד התקנה לקבלנים חיצוניים בעיקר בהתחשב בגילם. 
15. כאשר התובע התקבל בבית חולים הוא לא הזכיר אירוע חריג כלשהו שאירע בעבודתו, ודוק אין מדובר באנמנזה שותקת אלא שהתובע מסר פרטים רבים אודות השתלשלות הדברים שהובילה למצבו, ולא אזכר כל אירוע של ויכוח חריג בעבודה. 
הכרעה 
המסגרת הנורמטיבית
1. מהמסמכים הרפואיים לא ברור האם אובחן אצל התובע אוטם לבבי או הצרות חלקית בלבד ואולם לצורך הדיון נניח כי מדובר באירוע אוטם.
2. בפסיקת בתי הדין לעבודה נקבע לא אחת כי על מנת שאוטם שריר הלב יוכר כתאונה בעבודה על המבוטח להוכיח קרות אירוע חריג בעבודתו בסמוך לפני קרות האוטם. השאלה האם אירוע מסוים מהווה אירוע חריג תיבחן באופן סובייקטיבי לגבי המבוטח המסוים, דהיינו, כיצד השפיע האירוע בעבודה על אותו מבוטח ולא כיצד היה ראוי שאותו אירוע ישפיע עליו. עם זאת, בחינה סובייקטיבית זו מצריכה עיגון בראיות אובייקטיביות. על המבוטח להוכיח כי היה אירוע שיכול להיחשב לגביו כאירוע חריג, ואין די באמירה שלו עצמו כדי להוכיח את קיומו של אירוע חריג עב"ל 34697-06-12 אלי פסח לאופולד - המוסד לביטוח לאומי, [פורסם בנבו] מיום 11.2.14 בפסקה 13 וההפניות שם; עב"ל 18386-12-10 קונסטנטין ז'ירנובסקי - המוסד לביטוח לאומי, [פורסם בנבו] מיום 17.1.12 בפסקה 8 וההפניות שם).
3. לצורך הקמת תשתית עובדתית בדבר פגיעה בעבודה, על התובע להוכיח כי אירע לו דחק חריג. דהיינו יש לאתר אירוע דחק שעוצמתו גדולה יותר מאלו שהתובע רגיל בהם. 
4. היקפה של הדרישה הראייתית להוכחת הטענה לדחק עשויה להשתנות בהתאם לאופיו של אירוע היסוד, שכן: "מבלי לקבוע מסמרות, בהיבט הראייתי, נותנת הדעת כי בין מידת הסטייה של אירוע היסוד משגרת העבודה ועוצמתו ובין מידת הראיה הנדרשת קיימת זיקת גומלין. ככל שהסטייה משגרת העבודה גדולה ועוצמת האירוע גדולים יותר ניתן להקל בעוצמת הראיה הנדרשת, וככל שהסטייה והעוצמה קטנים יותר עשויות להידרש ראיות ברורות יותר כי סטייה קלה מהשגרה גרמה לדחק נפשי בעוצמה הנטענת" (עניין מליק. פסקה 16;עב"ל(ארצי) 7968-12-20 פלונית - המוסד לביטוח לאומי [נבו] (21.12.2021). משמע - ככל שחֲרִיגוּת אירוע היסוד שהוכח קיצונית יותר, כך ניתן יהיה להקל בהיקף הדרישה לראיות אובייקטיביות, אשר יעידו על הדחק החריג שנגרם למבוטח בעקבות אירוע היסוד. 
5. לבסוף נזכיר, שכאשר מתעורר ספק בדבר חריגות הדחק (או המאמץ הגופני), אך הוכחה סמיכות זמנים הנדרשת בין המאמץ לבין אירוע הלב, יש לשקול מינוי מומחה רפואי שיחווה דעתו ביחס לקשר הסיבתי בין המאמץ אליו נדרש המבוטח לבין אירוע הלב (עב"ל (ארצי) 35047-08-13 מרינה בריקלין – המוסד לביטוח לאומי [נבו] (23.7.2014), פסקה 12; עב"ל (ארצי) 481/99 המוסד לביטוח לאומי – מכלוביץ', פד"ע ל"ח 461).  
מן הכלל אל הפרט
16. על רקע הכללים שנקבעו בפסיקה, ולאחר שעיינתי בעדויות שהובאו לפני לא התרשמתי כי אירע לתובע אירוע חריג בעבודה עובר לאישפוזו בבית חולים. 
17. ראשית אבהיר כי על פי העולה מהמסמכים הרפואיים, בעת שהתובע התקבל בחדר המיון והתלונן על תחושת צריבה בחזה הוא היה בהכרה מלאה ומסר אנמנזה מפורטת אשר אין בה  ולא ברמז התייחסות לכך שהכאבים בחזה החלו לאחר ויכוח ו/או על רקע דחק רגשי, אלא שהזכיר שערב קודם לכן אכל ארוחה חריפה, ולפיכך מלכתחילה, לאחר שבוצעו לו בדיקות דם הוא הועבר לבדיקות במחלקה הפנימית, ורק לאחר מכן הועבר למחלקה קרדיולוגית וכך מסר התובע לרופאיו עם קבלתו בבית חולים תל השומר:
"פנה למלר"ד בשל תחושת שריפה ולחץ בחזה אשר החלה במהלך נסיעה במכונית בבוקר יום קבלתו. עוצמה 8/10 מלווה בקוצר נשימה ועם הקרנה לשכמה שמאלית. טופל באמבולנס ב 300 מ"ג אספירין בלעיסה עם שיפור משמעותי בכאבים. שולל סחרחורת, טשטוש ראיה, הזעה, תלונות רספירטוריות תלונות GI/GU  חש בטוב במהלך השבוע האחרון, לא שהה בקרבת אנשים חולים, לדבריו לפני כשבועיים סבל מכאב בעל אופי דומה אך בעל עוצמה פחותה משמעותית ויחס את הכאבים לצרבת. אמש אכל ארוחה חריפה." 
18. אף מבלי להידרש לתרשומת הרפואית אני סבורה כי לא עלה בידי התובע להוכיח בראיות אובייקטיביות כי אירע לו אירוע דחק מיוחד בעבודה. ודוק בשים לב לכללים שנקבעו בפסיקה ולעוצמתו המגבלת של האירוע הנטען, הרי שהרף הראייתי האובייקטיבי הנדרש הוא גבוה. 
19. ראשית אזכיר כי התובע ושותפו מנהלים בית עסק בתחום מוצרי נעילה ואבטחה (מכירה והתקנות של מנעולים וכספות) מזה עשרות שנים.  
20. בעת שהתובע העיד בפני חוקר המל"ל בדבר חלקו בפעילות העסק הוא העיד "אני בד"כ בחוץ בד"כ, אני מתקין." דהיינו הצורך לצאת מהחנות כשלעצמו איננו חריג לשגרת העבודה,  וכך גם העבודה עם מסגר בשם יוסי אלקיים. שעל פי הודעת התובע בפני חוקר המל"ל חלק מהפרויקטים מבוצעים בשיתוף פעולה עם אלקיים ("הוא מרתך את הרתקים לדלת ואנחנו מכניסים את המנעול"). התובע אף אישר בחקירתו במל"ל כי בדרך כלל קבלנים (לרבות אלקיים) עוברים בחנות ולוקחים ציוד אך לפעמים הם מובילים את הציוד לקבלנים.
21. בעדותו במל"ל התובע אף אישר כי אין זה דבר חריג שמתקיים ויכוח בינו לבין שותפו וכאשר נשאל האם זו הפעם הראשונה שהוא רב עם שותפו השיב  "לא, גם זוג נשוי מתווכח, תמיד מתווכחים".
22. על רקע האמור, לא עלה בידי התובע להבהיר מה היה כה חריג במשימת הובלת הציוד לאלקיים בבוקר האירוע, באופן שגרם לויכוח סוער בצעקות או כפי שהעיד "זה היה ויכוח שלא לא היה אף פעם כזה דבר".
 אף לא ברור כיצד זה הטענה בדבר חריגות כה גדולה של האירוע לא באה לידי ביטוי בדרך כלשהי במסכים רפואיים מזמן אמת מה גם שאין היא מתיישבת עם טענת התובע כי בעת שהוריד את הציוד באתר אצל אלקיים הוא לא אמר לאלקיים  דבר, לא התעמת איתו ואלקיים לא יכול היה לחוש שמשהו אינו כשורה.
 עוד יש לציין כי הגם שניתנה לתובע הזדמנות לצרף סידור עבודה, פלט שיחות טלפון המתעד את התקשורת הטלפונית של מזרחי עם אלקיים בבוקר האירוע - הדבר לא נעשה. 
23. בעת עדותו של התובע כמו גם בעת עדותו של מזרחי התברר כי יוסי אלקיים, בשונה מ"קבלני משנה" אחרים הוא אדם מבוגר אשר מתקשה בסחיבת ציוד כבד ולכן מזרחי נאות לסייע לו בהובלת הציוד.
 עוד התברר כי מתכונת ההתקשרות עם אלקיים בהיותו מסגר, היא שהוא מבצע עבודות ריתוך בעבור השותפות באתרים בהם השותפות מבצעת התקנות של מוצרי נעילה / כספות ומשולמת לו תמורה בסך כ 300 ₪ עבור כל ריתוך של רתק/מנעול/אוזן שמספקת לו השותפות אשר משלימה לאחר הריתוך את התקנת המנעול / הכספת. המדובר איפה במתכונת עבודה הכוללת שיתוף פעולה הדוק בין השותפות לבין אלקיים אשר נמשכה על פני שנים רבות, על כך המשתמע מכך.
לנוכח כל האמור לעיל, גם אם היה יסוד להניח כי התקיים בין התובע לבין מזרחי דין ודברים שבו התובע טען שהוא איננו מעוניין להביא את הציוד לאלקיים, ומזרחי שכנע אותו לבצע את המשלוח ולסייע למסגר הזקן, איננו סבורים כי עלה בידי התובע, להוכיח בראיות אובייקטיביות כי מדובר באירוע חריג/מיוחד כמשמעו בפסיקה, או כי הוא שונה משלל אירועים שונים שאירעו בשבוע שקדם לו. 
לא מן הנמנע להזכיר בהקשר זה כי מזרחי אישר בעדותו כי  בינו לבין התובע יש ויכוחים וחילוקי דעות "כמו בעל ואשה" וכן ציין שלתובע מעת לעת יש גם ויכוחים עם לקוחות ועם קבלני משנה באמרו:  "תמיד יש ויכוחים, תמיד יש חילוקי דעות זה משהו טבעי אנחנו לא בובות אנחנו אנשים, יש לנו נפש, יש לנו רצונות, יש לנו רגשות."
24. פעילות עסקית הכוללת מתן שירות וממשקים עם ספקים לקוחות קבלני משנה וכיו"ב כוללת על בסיס יומיומי אינטראקציות חדשות ואתגרים שאיתם יש להתמודד. לנוכח האמור איננו סבורים כי כל אירוע שיש בו משום עימות מקצועי שגרתי/סתמי  עם לקוח / שותף / ספק וכיו"ב ראוי להיות מוכר כאירוע חריג/מיוחד, שהרי במקרה כזה, לעולם ניתן יהיה למצוא "אירוע מיוחד" בחיי העבודה של מי שלקה בליבו. ונדמה כי לא לכך כיוון המחוקק. 
25. על מנת להכיר בקיומו של אירוע חריג / מיוחד כמשמעו בפסיקה כאשר האירוע כשלעצמו איננו בעל חריגות אובייקטיבית, על התובע להצביע על ראיות אובייקטיביות ובלתי תלויות (רצוי מזמן אמת), אודות קיומה של תחושת דחק, ולא ניתן להסתפק בטענות בדיעבד בדבר קיומו של דחק סובייקטיבי ועדות בעל פה של שותף עסקי, אשר בדומה לעדות של בן משפחה איננה מספקת את המשקל הראייתי האובייקטיבי כפי שנקבע בפסיקה. 
26. בענייננו על יסוד התשתית הראייתית שהונחה  בפני כמפורט לעיל, לא שוכנעתי כי מדובר באירוע דחק שהשפיע על התובע באופן מיוחד בזמן אמת, ולפיכך אני סבורה כי דין התביעה להידחות. בנסיבות העניין אינני סבורה כי מתקיים ספק המצדיק מינוי מומחה רפואי, שכן לטעמי קביעת תשתית עובדתית בדבר קיומו של "אירוע מיוחד" (כאשר מדובר הלכה למעשה לכל היותר במחלוקת שגרתית שספק עם עלתה כדי ויכוח שגרתי אם בכלל), עלולה בנסיבות העניין להטעות את המומחה. 
27. כמקובל בהליכים מסוג זה אין צו להוצאות. 
28. 5129371לצדדים זכות ערעור על פסק הדין ערעור ניתן להגיש לבית הדין הארצי לעבודה בירושלים בתוך 30 יום מקבלת פסק הדין. 
54678313ניתן היום, כ"ג אייר תשפ"ה, (21 מאי 2025), בהעדר הצדדים ויישלח אליהם. 
בעניין עריכה ושינויים במסמכי פסיקה, חקיקה ועוד באתר נבו – הקש כאן
אופירה דגן-טוכמכר 54678313-/

נוסח מסמך זה כפוף לשינויי ניסוח ועריכה
� ראה עמ' 5 לפרוטוקול


� עמ' 4 לפרוטוקול שורה 24


� ראה עמוד 13 לפרוטוקול שורה 11 עד עמ' 15 שורה 15 

